দুর্নীতি মামলায় কারান্তরীণ বিএনপি নেত্রী বেগম খালেদা জিয়ার মুক্তির চেয়ে সম্প্রতি মানহানি মামলায় গ্রেপ্তার হওয়া তত্ত্বাবধায়ক সরকারের সাবেক উপদেষ্টা ও জাতীয় ঐক্যফ্রন্টের নেতা ব্যারিস্টার মইনুল হোসেনকে মুক্ত করতে বিএনপির নেতা ও আইনজীবীদের তোড়জোড় উল্লেখযোগ্য পরিমাণ বেড়েছে। গুঞ্জন চলছে, ব্যারিস্টার মইনুলকে মুক্ত করতে বিএনপি নেতা এবং আইনজীবীরা যতটা সোচ্চার হয়েছে, দলের প্রধান হওয়া সত্ত্বেও খালেদা জিয়া কারান্তরীণ হওয়ার পর তা দেখা যায়নি। কিন্তু কেন? মইনুলকে মুক্ত করতে বিএনপির নেতা ও আইনজীবীদের মধ্যে এমন কর্মচাঞ্চল্যের প্রেক্ষিতে রাজনৈতিক বিশ্লেষকরা বলছেন, ব্যারিস্টার মইনুল এবং ড. কামালের অভিপ্রায় ও পরিকল্পনার সাথে তাল মিলিয়ে বিএনপির নেতা ও আইনজীবীরা নেতৃত্ব পরিবর্তনের একটি নতুন খেলা খেলছে, যেখানে ড. কামালসহ জাতীয় ঐক্যফ্রন্টের নেতারা খালেদা জিয়াকে জেলে রেখে তারেক রহমানকে মাইনাসের ষড়যন্ত্রে লিপ্ত হয়েছেন।